Document ID: 32006L0050

KOMISIJAS DIREKTĪVA 2006/50/EK
(2006. gada 29. maijs),
ar ko groza IV A un IV B pielikumu Eiropas Parlamenta un Padomes Direktīvā 98/8/EK par biocīdo produktu laišanu tirgū
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 16. februāra Direktīvu 98/8/EK par biocīdo produktu laišanu tirgū (1), un jo īpaši tās 29. pantu,
tā kā:
(1)
Direktīvas 98/8/EK IV A un IV B pielikumā ir noteiktas prasības dokumentācijai, kura jāiesniedz, lai aktīvo vielu, kas sastāv no mikroorganismiem, tai skaitā vīrusiem un sēnītēm, attiecīgi iekļautu minētās direktīvas I vai I A pielikumā un lai saņemtu izmantošanas atļauju biocīdajam produktam, kas izstrādāts uz mikroorganismu, tai skaitā vīrusu un sēnīšu, preparātu bāzes.
(2)
Direktīvas 98/8/EK IV A un IV B pielikums jāpielāgo tehniskajai attīstībai un izmaiņām attiecīgajos tiesību aktos, it īpaši Padomes 1991. gada 15. jūlija Direktīvā 91/414/EEK par augu aizsardzības līdzekļu laišanu tirgū (2) un Eiropas Parlamenta un Padomes 2001. gada 12. marta Direktīvā 2001/18/EK par ģenētiski modificētu organismu apzinātu izplatīšanu vidē (3), lai nodrošinātu labāku bāzi ar mikroorganismiem un tos saturošajiem biocīdajiem produktiem saistītā riska novērtēšanai. Zinātniskā un tehniskā attīstība ir notikusi arī mikrobioloģijas un biotehnoloģijas jomā. Līdzīgas struktūras noteikšana prasībām, kas attiecas uz saskaņā ar Direktīvu 98/8/EK un Direktīvu 91/414/EEK iesniedzamajiem datiem, atvieglos materiālu iesniegšanu atbilstoši abiem tiesību aktiem un dalībvalstu iestāžu darbu pie šo materiālu novērtēšanas. Tāpēc ir lietderīgi atjaunināt prasības attiecībā uz datiem, kas iesniedzami par mikroorganismiem, tai skaitā vīrusiem un sēnītēm, kuri šobrīd iekļauti Direktīvā 98/8/EK, un pēc iespējas jāsaskaņo tās ar Direktīvā 91/414/EEK noteiktajām attiecīgajām prasībām.
(3)
Šajā direktīvā noteiktie pasākumi ir saskaņā ar Pastāvīgās biocīdo produktu komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 98/8/EK IV A un IV B pielikumu aizstāj ar šīs direktīvas pielikuma tekstu.
2. pants
1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2008. gada 1. janvārim. Dalībvalstis nekavējoties iepazīstina Komisiju ar minēto tiesību aktu tekstu un ar minēto aktu un šīs direktīvas atbilstības tabulu.
Pieņemot minētos tiesību aktus, dalībvalstis tajos ietver atsauci uz šo direktīvu vai arī pievieno to oficiālajai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2006. gada 29. maijā

Labels: 1
16
20
0
3